આ સૂચિત ખરડા વિશે મળેલી માહિતી અનુસાર સૌપ્રથમ તો એસ્ટેટ એજન્ટોએ રેગ્યુલેટર પાસે પોતાનું રજિસ્ટ્રેશન કરાવવાનું થશે, જ્યારે ૧૦૦૦ સ્ક્વેર-મીટરથી વધુ જગ્યામાં બાંધકામ કરતા બિલ્ડરે પણ પોતાના પ્રોજેક્ટની નોંધણી કરાવવાની રહેશે. અગાઉ આ જગ્યાની મર્યાદા ૪૦૦૦ સ્ક્વેર-મીટરની સૂચવાઈ હતી, જેને ઘટાડીને ૧૦૦૦ સ્ક્વેર-મીટર કરી દેવામાં આવતાં હવે મોટા ભાગના બિલ્ડરો રેગ્યુલેટરના દાયરામાં આવી જશે. જાણકાર સાધનો પાસેથી મળેલી માહિતીની આકરી વાત એ છે કે જો બિલ્ડર રેગ્યુલેટર પાસે નોંધણી કરાવ્યા વિના ફ્લૅટ કે પ્લૉટ વેચશે તો તેને જેલની સજા થઈ શકે એવી જોગવાઈ પણ સામેલ કરવામાં આવી છે.